钦定古今图书集成/明伦汇编/官常典/第081卷 > 赵郡贞景王谧
## 钦定古今图书集成/明伦汇编/官常典/第081卷 > 赵郡贞景王谧

按《魏书赵郡王传》：赵郡灵王干子谧，世宗初袭封。干
妃穆氏表谧母赵等悖礼愆常，不逊日甚，尊卑义阻，
母子道绝。诏曰：“妾之于女君，犹妇人事舅姑，君臣之礼，义无乖二。妾子之于君母，礼加如子之恭，何得黩
我风政？可付宗正，依礼治罪。”谧在母丧，听音声饮戏，
为御史中尉李平所弹，遇赦复封。除通直散骑常侍，
加龙骧将军，迁太子中庶子。出为冠军将军、岐州刺
史。谧性严暴，虐下人。肃宗初，台使元延到其州界，以
驿逻无兵，摄帅检核。队主高保愿列言“所有之兵，王
皆私役。”谧闻而大怒，鞭保愿等五人各二百。数日之
间，谧召近州夫闭城四门内外严固搜掩城中楚掠
备至，又无事而斩六人，合城凶惧，众遂大呼屯门。谧
怖，登楼毁梯以自固，土人散走，城人分守四门，灵太
后遣游击将军王靖驰驿谕之。城人既见靖至，开门
谢罪，奉送管钥，乃罢谧州。还，除大司农卿，又除散骑
常侍、平北将军、幽州刺史。谧妃胡氏，灵太后从女也。
未发，坐殴其妃，免官。后除都官尚书，加安南将军。正
光四年薨。给东园秘器、朝服一具、衣一袭、赗帛五百
匹。高阳王雍，干之母弟启论谧，故超赠假侍中、征南
将军、司州牧，谥曰贞景。